ALL MACHINE

TÓTH KINGA

VERSEK ÉS

GRAFIKÁK

MAGVETŐ

BUDAPEST

MAGVETŐ KÖNYVKIADÓ ÉS KERESKEDELMI KFT.

Budapest

© Tóth Kinga, 2014

Felelős szerkesztő Szegő János

A borító Poyet, Franklane L. Sewell és Tóth Kinga

grafikáinak felhasználásával készült

ISBN 978-963-14-3213-8

Elektronikus verzió: eKönyv Magyarország Kft.

www.ekonyv.hu

A kötet megjelenését

a Nemzeti Kulturális Alap támogatta

BALERINA

1

a tárgy anyaga alakja

szabályos fa 10x10

alsó és felső részét

csuklós fém pánt köti össze

hengeren fordul el

középen lyuk ide

csavarozzák az

éles kellékeket

belső kialakítása

finom vonalvezetésű

hajlatai vannak

a henger közepén

(és vele szemben)

kampókra csomózott

zsinór másik vége

a tárgy belsejében

elhelyezett emelvényen

forgó hasábra

tekerve 2/3-nál

a fedél kinyitásával és

becsukásával a feszített

hasáb a tárgy belső

falához/szegélyéhez dörzsölődik

lehajtáskor a szemben

elhelyezkedőhöz az első

fázis célja hogy kisúrolják

belőle a lányt

2

a henger

közepén lyukba

illesztett kampókra

csomózva a zsinór

a zsinór a lányra

tekerve olyan

mint a csipkegallér

ez falazófonal

a lány támpillér

rajta nyugodt vagy feszül

a zsinór többszörös tekerés

ugyanennyiszeres fordulatszám

alakja változtatja a helyét

az emelvény elindított

mozgása miatt ki-be

nyit-zár a doboz

ernyed vagy levegőt kér

a lány rózsaszínű mint

az áldozatok

a második fázisban

balerinává változik

3

a harmadik fázis

a lefinomítás és

a viszonylagos hajlékonyság

megteremtése a dobozzár

ennél a lépésnél kap

funkciót a kulcs

elforgatásával a két

még nem jelölt oldalon

párhuzamos madzagok

emelkednek ki a szoknya

/tütü és a harisnya

részleteinek kidolgozásához

a fonalak kiválasztása

kulcsfontosságú a túl

erős belevág az emberi

részekbe a leselejtezett

darabokból peckek és kampók

készülnek az első fázis

maradék falazófonalai

szelvényezik őket egyenlőre

4

a végén tanul meg

az alak hajolni

a zár vonalában belül

egy eddig rejtett kazettából

a derékrészhez hatol egy

téglatest alakú formázó

kimunkáltságának köszönhetően

nyomja hajlítja de

nem töri meg a figurát

a külső jelleghez társul

a belső forog és hajol

és egészséges púderszínű

DARU ALATT

műanyag ládákat

ereszt a hajótestre

a ládák talajra

érkezéskor nyekkennek

és porszemcsés felhőket

okoznak a kampója

köré a daru pirosra

van festve a kikötőből

jól látható legyen mozgása

távvezérelt a kikötői

irányítópultból kezelik

a részek egymástól

való elhajlását-emelkedését

ez a kampó 80 kg

súlyt bír el de a valós

maximuma 100 kg fölé

tehető a menekültek

szállítása során a ládában

felejtettek összsúlya

100-110 kg hozzáadódik

a felhalmozódott fekália

és elvesznek belőle

a foszló ruhadarabok

a kikötőből nem érzékelhető

ez a valóság

lovak közé emelik

a jelölteket a lószag

elnyomja az embert

a kiabálást a nyihogás

most a próbababákat

rakják és az ikonokat

köztük hernyó- és

patkóbél alakú

hungarocell fogja

fel a láda ringása

miatt bekövetkező

eséseket a kézrészek

műszőrmével borítottak

rókahátdarabokkal

tekerik körbe abból

szeletelnek nagyjából

egyező méretű ellipsziseket

a szőr jó takaró

középhőmérsékleten

tart és óv a rázkódástól

a fedélzet apró

elkerülik a figyelmet

öt négyzetméteres

alapterületen 5 db 1x1-es

láda ezek tetejére

különleges alkalmakkor

még egy réteg

bérelt horgászok és turistának

öltözött színészek

beszélgetnek a ládák előtt

a hajó békés jármű

12 óránként megszakítás

nélkül kiegyensúlyozottan

szeli ketté a vizet

a fedélzet csendes

a hajók csordában

közlekednek a csapáson

benn nincs bégetés

lehajtott fejüket nem látjuk

idilli az utazás a ládákban

várják a megérkezést

újak a daru alatt

egyszerre rakják

a ládákat 5 daru

1 nyekkenés ez az

utolsó hangjuk

ELBA

a nő csikóhal combján válla

hal sellőn hullám az Elba

a hangok a sípcső alapon

száján adja ki egyszerre

ereszti a levegőt

testét átfúrják az énekléshez

a sípcsöveket kihúzzák engedi

a levegőt száján és az új

helyeken felületéhez

rakják fújnak a kis réseken

áténekelnek a mellkasán